Manasé á ngābə́ ókalǎ bisəb awômo ai bíbɛ̄ éyɔŋ a ngábɛ́d ńkūkúmá, ńdɔ a ngádzóe mim̀bú mə̄wóm mə́tán ai mítán á Yērúzalɛm. 2A ngábɔ̄ é mam mə́ nə́ ábē á mís mə́ Ńtondôbə, anə́ bə́bə̂ mim̀bɔán yā mə́yɔŋ Ǹtondôbə a ngátsídan ósū bɔ́n bə́ Ísraɛ̂l. 3Amú á ngābad lóŋ bīkónóŋ yā ésīá Ezékias a ngáman tsam[70], a lóŋó fə balatâr ású Bəbaal, a ngákǒm fə məndíé mənduga, a ngálugu miǹkunda mísə̄ yā yób a bɔɔ bɔ́ bīsíé. 4A ngálóŋ fə balatâr á Ndá Ǹtondôbə, ényí Ńtondôbə a ngádzó nâ: “Á Yērúzalɛm ńgɔ̄ dzwé dámā láyi bɔ kɔ́m ésə.” 5Ńdɔ a ngálóŋ balatâr ású miǹkunda mísə̄ yā yób ai miǹsəŋ míbɛ̄ mísə̄ yā Ndá Ǹtondôbə. 6Nyémēn á ngādígi bǎn fám bóé anə́ mə̄túnuŋa á ḿbīgīlí Ben Hinôn[71], a bɔ̌ bīyóme ai mgbə́l ai məngán, a tə́lé bəbíg bəkón ai mim̀víḿvīgí. A ngábɔ abuí bə́bə̂ bə́ mam á mís mə́ Ńtondôbə, a ngátsag olún wóé. 7Évəgələ̌ yā á ngābɔ̄ nâ bə́ kom, a tə́lé dzɔ̄ á Ndá Zambá, yā Zāmbá á ngādzó ai Dávid ai Salomóŋ, mɔ́n wōē, nâ: “É Ndá nyí, ai Yērúzalɛm, ḿbyā mə ngátɔ́b á bibə́gá bísə̄ yā Ísraɛ̂l, nâ mayi fudi dzwé dámā á kɔ́m yǎ kɔ́m. 8Mǎyǐ kīg fə bǎd vǎ məkǒl mə́ Ísraɛ̂l é sí mə̄ ngátɔ́b běsīā, hə ǹnyie anə́ bákálā é mám mə́sə mə ngábéndē bɔ́, anə́ mvéndé é nə̄ ai mə̄béndé ai mətǔm yā Mósɛs a ngákalan mínā.” 9Hədá ńdɔ Manasé á ngākə ai Yúda ai batɔbɔ ǹnamǎ yā Yērúzalɛm á ńdīmi, bə́ ngabɔ abé abuí bə́ lodo mə́yɔ̌ŋ yā Ńtondôbə a ngádzâ ósū bɔ́n bə́ Ísraɛ̂l. 10Ǹtondôbə a kɔ́bɔ ai Manasé ai ayɔŋ díé, hədá təge kə̌ álɔ̄. 11Asú tē Ńtondôbə a ngázu ai bɔ́ bə̄dzóē yā ńsāmbá bítá ńkúkúmá yā Asiría, bə́ kāmā nyé ai mim̀fəndǎ bikie, bə́ tīndí ai mvág mə́suŋ á ngadag bikie, bə́ kə́ ai nyé á Babilón. 12Éyɔŋ a bi yǎ ńdzǔg nálā, ńdɔ a ngádzə́ŋ nə́ á vɔ́li Ǹtondôbə, Zambá wōē, a dzɔdí fɔ̄ɔ̄ nyémēn á sí a dzɔɔd á mís mə́ Zambá běsīā bóé,